AIT เดินหน้าลงทุนทั้งใน-ตปท. โชว์งานในมือ 2.6 พันลบ.
AIT เผยมีงานในมือ 2.6 พันลบ. รับรู้รายได้ตั้งแต่ Q4/58 จนถึงปี 59 เดินหน้าลงทุนโครงการต่างๆ ทั้งใน-ตปท. 
13 พ.ย. 2558

นายศิริพงษ์ อุ่นทรพันธุ์ ประธานคณะกรรมการบริหารและกรรมการผู้จัดการใหญ่ บริษัท แอ็ดวานซ์ อินฟอร์เมชั่นเทคโนโลยี จำกัด (มหาชน) หรือ AIT เปิดเผยว่า ภาพรวมอุตสาหกรรมสารสนเทศและการสื่อสารในระยะเวลาที่เหลือของปีคาดว่าจะเริ่มคึกคักมากขึ้น หลังภาครัฐมีนโยบายกระตุ้นเศรษฐกิจด้านต่างๆ ซึ่งน่าจะเห็นผลชัดเจนขึ้นในช่วงกลางปี 58 จึงเป็นโอกาสของ AIT ที่มีศักยภาพและความพร้อมที่จะเข้าไปรับงานเพื่อเพิ่มมูลค่างานในมือ (Backlog) จาก ณ สิ้น ไตรมาส 3/58 มีประมาณ 2,600 ล้านบาทให้เพิ่มขึ้น โดยหลายโครงการจะส่งมอบงานและทยอยรับรู้รายได้ในไตรมาส 4 ปีนี้ และบางส่วนจะทยอยรับรู้รายได้ในปี 59
ขณะเดียวกัน บริษัทยังดำเนินการตามแผนสร้างความมั่นคงทางด้านรายได้จากการลงทุนโครงการต่างๆ ทั้งในและต่างประเทศ รวมถึงแผนการขยายธุรกิจสู่ Data Center เนื่องจากเป็นธุรกิจที่มีโอกาสเติบโตสูงและสามารถต่อยอดสู่การให้บริการ Cloud Service ที่จะช่วยสร้างมูลค่าเพิ่มให้แก่ธุรกิจได้ดีและช่วยลดความเสี่ยงในการพึ่งพางานประมูลจากหน่วยงานรัฐวิสาหกิจมากเกินไป